2 casino's heropen nie ná afsondering | Maroela Media
Sun International het bevestig dat die Naledi Casino in Thaba Nchu in die Vrystaat en die Carousel Casino buite Pretoria nie gaan heropen wanneer die algehele landwye afsondering opgehef word nie. Albei casino's het volgens die hotelgroep onderpresteer.
Anthony Leeming, uitvoerende hoof van Sun International, het in 'n verklaring gesê albei casino's het die afgelope paar jaar al meer onkoste en al minder omset aangeteken. In die lig van die negatiewe ekonomiese uitwerking van die afsondering op maatskappye is daar eindelik besluit dat daar geen ander alternatief is as om albei casino's te sluit nie, het Leeming gesê.
"Ons het aanvaar dat die owerhede geen ander keuse gehad het as om 'n afsonderingstydperk te implementeer nie gegewe die ongekende krisis waarmee Suid-Afrika te doen het. Die onvermydelike finansiële las wat dit op ons plaas, het egter 'n invloed op ons vermoë om voort te gaan met subsidiëring van onderpresterende eiendomme. Dit was binne hierdie konteks wat ons die uiters moeilike besluit moes neem om albei eiendomme permanent te sluit," het Leeming gesê.
Volgens Leeming toon Naledi Casino 'n paar jaar al nie meer enige wins nie en Carousel Casino word ook reeds geruime tyd teen 'n verlies bedryf.
Sun International het reeds die betrokke vakbonde en werknemers genader om die proses te begin, het Leeming bevestig.
Naledi Casino het in 1989 geopen en Carousel Casino in 1991.
Die begin van besighede wat toemaak en nog meer werkverliese in die onstuimige tyd.
Ek sien niks fout daarmee nie,ek hoop sars maak ook toe….lol
Verbeel ek my of is Suid Afrika nie ook toe nie…of is dit net die anc…
In my hele lewe was ek nog nooit in so n plek nie.
Dis net die begin, maak einlik nie saak wat besigheid doen nie. Werkers verloor werk dis n nagmerrie vir SA.